
Βιογραφικό και εργογραφικό σημείωμα

Η Anne Brun είναι Γαλλίδα κλινική ψυχολόγος και ψυχαναλύτρια. Είναι ομότιμη καθηγήτρια Ψυχοπαθολογίας και Κλινικής Ψυχολογίας στο Πανεπιστήμιο Lumière-Lyon 2 και μέλος της ομάδας της Λυών της Ψυχαναλυτικής Εταιρείας Παρισίων (SPP), στην οποία διετέλεσε πρόσφατα επιστημονική γραμματέας επί εξαετία. 

Η Anne Brun συγκαταλέγεται στις σημαντικότερες εκπροσώπους της σύγχρονης γαλλικής ψυχαναλυτικής κλινικής έρευνας. Το έργο της αναπτύσσεται στη συνάντηση της ψυχανάλυσης με την ψυχοπαθολογία, τις θεραπευτικές διαμεσολαβήσεις, την ομαδική θεραπεία, την ψύχωση και τον αυτισμό, καθώς και με την καλλιτεχνική και λογοτεχνική δημιουργία. Η μελέτη των πρωτογενών μορφών συμβολοποίησης αποτελεί έναν από τους κεντρικούς άξονες των ερευνών της: διερευνά τις διεργασίες μέσω των οποίων αισθησιοκινητικές, σωματικές και μη αναπαραστάσιμες εμπειρίες μπορούν, υπό συγκεκριμένες συνθήκες  να μετασχηματισθούν σε μορφές, εικόνες, λόγο και σκέψη.

Από τον Απρίλιο του 2009 έως τον Δεκέμβριο του 2019 διηύθυνε το Κέντρο Έρευνας στην Ψυχοπαθολογία και την Κλινική Ψυχολογία (CRPPC) του Πανεπιστημίου Lumière-Lyon 2. Το Κέντρο, το οποίο ιδρύθηκε από τον René Kaës, εξελίχθηκε σε έναν από τους σημαντικότερους γαλλικούς πόλους ψυχοδυναμικής και ψυχαναλυτικής έρευνας. Κατά τα χρόνια της διεύθυνσής της, η Anne Brun συνεργάστηκε στενά, μεταξύ άλλων, με τους René Roussillon, Bernard Chouvier, Alain Ferrant, Albert Ciccone, Vincent Di Rocco, Georges Gaillard, Jean-Marc Talpin και Magali Ravit. Επέβλεψε επίσης πολυάριθμες διδακτορικές διατριβές και συνέβαλε καθοριστικά στη διαμόρφωση μιας νέας γενιάς ερευνητών της κλινικής ψυχολογίας.

Ο πρώτος τομέας του έργου της αφορά τις θεραπευτικές διαμεσολαβήσεις, ιδίως στην κλινική της ψύχωσης και του αυτισμού, καθώς και σε άλλες «κλινικές του ακραίου». Η Anne Brun υπογραμμίζει ότι η θεραπευτική αξία δεν έγκειται στο ίδιο το υλικό της διαμεσολάβησης και ακόμη λιγότερο σε μια απλή εκφραστική ή καλλιτεχνική δραστηριότητα. Προϋποθέτει ένα ειδικό θεραπευτικό πλαίσιο, μεταβιβαστικές και αντιμεταβιβαστικές διεργασίες, καθώς και μια εργασία συν-συμβολοποίησης μεταξύ του ασθενούς, των θεραπευτών και της ομάδας.

Στο βιβλίο της Θεραπευτικές διαμεσολαβήσεις και παιδική ψύχωση (2007), υποστηρίζει ότι στην κλινική της ψύχωσης και του αυτισμού, η πρόσβαση στη συμβολοποίηση δεν έχει κατ’ ανάγκην ως αφετηρία τη γλώσσα. Μπορεί να αρχίζει από τη χειρονομία, τη στάση του σώματος, τον ρυθμό, την αφή, την κίνηση, την υφή ή την επαναληπτική χρήση ενός υλικού. Η θεραπευτική διεργασία αποσκοπεί στον προοδευτικό μετασχηματισμό αυτών των αισθησιοκινητικών μορφών σε αναπαραστάσεις που μπορούν να γίνουν αντικείμενο μοιράσματος και, τελικά, να συνδεθούν με λέξεις. Πρόκειται για ένα πέρασμα από την ακατέργαστη σωματική εγγραφή προς το απεικονίσιμο και το αναπαραστάσιμο. Η Anne Brun συνοψίζει αυτόν τον προσανατολισμό ως μελέτη των «διεργασιών μεταβολισμού της αισθησιοκινητικής τάξης σε απεικονίσιμες μορφές».

Αυτή η προσέγγιση εγγράφεται στην παράδοση των Freud, Winnicott, Marion Milner, Didier Anzieu, Piera Aulagnier, René Kaës και René Roussillon. Ιδιαίτερη σημασία έχει η χρήση που κάνει της έννοιας του εύπλαστου μέσου (pliable medium) την οποία διατύπωσε αρχικά η Marion Milner και ανέπτυξε στη συνέχεια ο René Roussillon: στα θεραπευτικά εργαστήρια, το υλικό, η ομάδα και οι θεραπευτές συγκροτούν από κοινού ένα σύνθετο εμπεριέχον, στο εσωτερικό του οποίου οι πρώιμες εμπειρίες μπορούν να επαναληφθούν, να προσλάβουν μορφή και να αποκτήσουν ψυχική σημασία.

Ένας δεύτερος θεμελιώδης άξονας του έργου της αφορά την ψυχαναλυτική μελέτη της δημιουργίας. Ως προς αυτό, πρέπει να υπενθυμίσουμε ότι, προτού στραφεί προς την ψυχολογία και την ψυχανάλυση, η Anne Brun είχε σπουδάσει κλασική φιλολογία και είχε διδάξει κλασικά γράμματα – αρχαία ελληνικά και λατινικά – στη δευτεροβάθμια εκπαίδευση. Αυτή η αρχική κατάρτιση δεν αποτελεί απλώς ένα προγενέστερο στάδιο της πορείας της: φωτίζει τη σταθερή θέση που κατέχουν, στις μεταγενέστερες εργασίες της, η λογοτεχνία, η γραφή και η προσεκτική ανάγνωση των μορφών του λόγου.

Αυτή η πρώτη κατάρτιση επιτρέπει επίσης να κατανοήσουμε καλύτερα το ιδιαίτερο ενδιαφέρον της για συγγραφείς όπως οι Antonin Artaud, Henri Michaux, Michel Leiris, Thomas Bernhard και Hervé Guibert. Προσεγγίζει τα έργα τους στο σημείο συνάντησης της λογοτεχνικής δημιουργίας με την ψυχαναλυτική διερεύνηση των πρωτογενών, σωματικών και τραυματικών εμπειριών. Οι μελέτες της αναδεικνύουν τον ρόλο του σώματος, του ψευδαισθητικού, της αυτοβιογραφικής γραφής, της οδύνης και της καταστροφικότητας στη δημιουργική διεργασία. Η προβληματική αυτή αναπτύσσεται συστηματικά στα έργα Henri Michaux ή το ψευδαισθητοποιηθέν σώμα (1999) και Στις καταγωγές της δημιουργικής διεργασίας (2018).

Η Anne Brun δεν αντιλαμβάνεται την καλλιτεχνική δημιουργία ως απλή εφαρμογή ψυχοπαθολογικών κατηγοριών στη ζωή του καλλιτέχνη. Εξετάζει την ίδια τη μορφή του έργου, τις αισθητηριακές του ποιότητες και τον τρόπο με τον οποίο η δημιουργική εργασία μετασχηματίζει πρωτογενείς ή τραυματικές εμπειρίες. Η τέχνη μπορεί να επανενεργοποιήσει εμπειρίες οι οποίες αρχικά ήταν αδιανόητες και μη αναπαραστάσιμες, απωθημένες ή διχοτομημένες, προσφέροντάς τους συγχρόνως μια νέα μορφή.

Στην ίδια προοπτική, η Anne Brun ανέπτυξε έρευνες σχετικά με θεραπευτικά εργαστήρια γραφής τα οποία απευθύνονται σε ενήλικες ψυχωτικούς ασθενείς, σε άτομα που πάσχουν από εξαρτήσεις, σε εφήβους με αυτοκτονικότητα και σε έγκλειστα πρόσωπα. Η γραφή νοείται ως δυνατότητα μεταφοράς στο πεδίο της γλώσσας εκείνου που προηγουμένως εκφορτιζόταν κυρίως μέσω του σώματος ή της πράξης. Η ομάδα γραφής μπορεί έτσι να συμβάλει στη μεταφοροποίηση του σώματος και στην ψυχική επεξεργασία της πράξης.

Η Anne Brun υπήρξε επίσης υπεύθυνη του διεθνούς διαπανεπιστημιακού θεματικού δικτύου «Κλινικές της Δημιουργίας» [Cliniques de la création], το οποίο επέτρεψε να έρθουν σε επαφή ερευνητές από την ψυχανάλυση, την ψυχοπαθολογία, τη λογοτεχνία και τον χώρο των τεχνών, προερχόμενοι από πολλές, ενίοτε πολύ απομακρυσμένες, περιοχές του κόσμου.

Μια τρίτη σημαντική συμβολή των εργασιών της αφορά την αξιολόγηση των ψυχαναλυτικών ψυχοθεραπειών και των θεραπευτικών διαμεσολαβήσεων. Η Anne Brun αποφεύγει τόσο την απόρριψη κάθε αξιολογικής διαδικασίας όσο και τη μη κριτική μεταφορά ποσοτικών προτύπων που έχουν αντληθεί από τη βιοϊατρική έρευνα. Προτείνει μια ποιοτική κλινική αξιολόγηση επικεντρωμένη στους μετασχηματισμούς των διεργασιών συμβολοποίησης: στις αλλαγές στη χρήση του υλικού, στη σχέση με το σώμα και στους τρόπους σύνδεσης με την ομάδα, καθώς και στην ικανότητα μετάβασης από την πράξη στην εικόνα και από την εικόνα στον λόγο. Το συλλογικό έργο Κλινική αξιολόγηση ψυχαναλυτικών ψυχοθεραπειών (2016), το οποίο διηύθυνε μαζί με τον René Roussillon και την Patricia Attigui, τιμήθηκε το 2017 με το Βραβείο του έγκριτου περιοδικού L’Évolution psychiatrique.

Στις πιο πρόσφατες εργασίες της, η Anne Brun επεκτείνει την έρευνά της στις διαφορετικές μορφές της καταστροφικότητας. Το συλλογικό έργο Κλινικές της καταστροφικότητας (2025) εξετάζει την αυτοκαταστροφικότητα, τη βία, τη μελαγχολία, τον μαζοχισμό, τη σχέση κυριαρχικής επιβολής και τις οριακές κλινικές. Θέτει ως κεντρικό ερώτημα τις συνθήκες υπό τις οποίες μια δυνητική καταστροφικότητα μπορεί να εμπεριεχθεί και να μετασχηματισθεί σε μια δημιουργική ψυχική δυναμική. Το έργο αυτό συμπυκνώνει μία από τις σταθερές της σκέψης της: η δημιουργία δεν αποτελεί άρνηση του αρνητικού, αλλά έναν από τους δυνατούς μετασχηματισμούς του.

Το πιο πρόσφατο βιβλίο της, το οποίο συνέγραψε με την Cristelle Lebon, Σύγχρονες θεραπευτικές διαμεσολαβήσεις: καινοτόμες διατάξεις (2026), προεκτείνει αυτές τις έρευνες διερευνώντας διαφορετικές σύγχρονες διατάξεις ομαδικών διαμεσολαβήσεων. Το έργο συγκεντρώνει τις πρωτότυπες συμβολές διδακτορικών διατριβών που επέβλεψε. Αναδεικνύει τον τρόπο με τον οποίο οι διαμεσολαβήσεις – αισθητηριακές, καλλιτεχνικές, σωματικές, ψηφιακές ή περιβαλλοντικές – προσφέρουν προνομιακή πρόσβαση στις αρχαϊκές διεργασίες, στις αισθητηριακές και κινητικές μορφές και στις μεταβιβαστικές δυναμικές που αναπτύσσονται στο εσωτερικό τους. Υποστηρίζουν την επανεκκίνηση των διεργασιών συμβολοποίησης σε κλινικές περιπτώσεις που συχνά θεωρούνται δύσκολες. Το βιβλίο μελετά τον τρόπο με τον οποίο οι αισθητηριακές, κινητικές και σχεσιακές εμπειρίες μπορούν να γίνουν δεκτές, να μετασχηματισθούν και να εγγραφούν προοδευτικά σε διεργασίες συμβολοποίησης, στο πλαίσιο καινοτόμων θεραπευτικών διατάξεων.

Τέλος, ο εγκάρσιος άξονας των εργασιών της αναπτύσσεται στο υπό έκδοση έργο της Μεταψυχολογία της αισθητηριοκινητικότητας: Ανάδυση του Εγώ-Υποκειμένου μέσα στην ψυχαναλυτική κλινική (PUF). Η Anne Brun προσεγγίζει το ζήτημα της αισθησιοκινητικότητας ως βασιλική οδό για τη διερεύνηση των διαφορετικών μορφών της σύγχρονης κλινικής. Υποστηρίζει τη δυνατότητα και την αναγκαιότητα επεξεργασίας ορισμένων αξόνων μιας μεταψυχολογίας της αισθησιοκινητικότητας, αρχικά με αφετηρία το φροϋδικό έργο και στη συνέχεια τις εργασίες των σύγχρονων ψυχαναλυτών. Η διερεύνηση αυτή διέρχεται από την κλινική των εμβρύων και των βρεφών, με τη μετάβαση από την πολυαισθητηριακότητα στη συμβολοποίηση, καθώς και από τις συμβολές της ιστορίας και της ανθρωπολογίας. Δείχνει πώς οι διεργασίες που βρίσκονται στην αφετηρία της ανάδυσης του Εγώ-Υποκειμένου ριζώνουν στην αισθησιοκινητικότητα.

Το έργο στηρίζεται σε πολυάριθμα κλινικά παραδείγματα, τα οποία προέρχονται από διαφορετικά πεδία της αναλυτικής συνάντησης: την κλασική ψυχαναλυτική θεραπεία, την ψυχαναλυτική ψυχοθεραπεία και τις διατάξεις που εντάσσονται στις επεκτάσεις της ψυχανάλυσης, ιδίως τις ομαδικές διατάξεις θεραπευτικής διαμεσολάβησης. Στους διαφορετικούς αυτούς τύπους πλαισίου, αναπτύσσει ιδιαίτερα μια ακρόαση της αισθησιοκινητικότητας και των αρχαϊκών διεργασιών.

Στηριζόμενη στις εργασίες του René Kaës για τις αρχαϊκές διεργασίες και τους αρχαϊκούς σχηματισμούς στις ομάδες, προτείνει να ληφθεί υπόψη μια ειδική μορφή συνειρμικότητας, την οποία ονομάζει «μορφολογική συνειρμικότητα», ιδίως στις ομάδες θεραπευτικής διαμεσολάβησης. Πρόκειται για τον εντοπισμό, μέσα στη ροή των ομαδικών συνειρμών, της ανάδυσης αισθητηριακών και κινητικών μορφών, αισθητηριακών εντυπώσεων ή ψευδαισθητικών αισθήσεων που ανήκουν στις πρωτογενείς μορφές συμβολοποίησης. Η ακρόαση της μορφολογικής συνειρμικότητας επιτρέπει την πρόσβαση σε ασυνείδητους ψυχικούς οργανωτές της ομάδας, οι οποίοι δεν ανήκουν στην τάξη των φαντασιώσεων αλλά αποτελούν αντιληπτικά ίχνη αρχαϊκών εμπειριών. Αυτά μπορούν να προσλάβουν μορφή στη μιμητική, χειρονομιακή και σωματοστασική συνειρμικότητα, στις εκδραματίσεις που αφορούν το πλαίσιο, στην εργασία μετασχηματισμού ενός καλλιτεχνικού υλικού, αλλά και στις ίδιες τις λέξεις που εκφράζουν ιδιαιτέρως σωματικές εντυπώσεις και αισθήσεις.

Στο σύνολό της, η συμβολή της Anne Brun έγκειται στη συστηματική άρθρωση του σώματος, της αισθητηριακής εμπειρίας, της ομάδας, της δημιουργίας και της συμβολοποίησης. Το έργο της δείχνει πώς η ψυχαναλυτική μέθοδος μπορεί να διευρύνει τα όριά της, ώστε να υποδεχθεί ασθενείς των οποίων η οδύνη δεν έχει ακόμη αποκτήσει αναπαραστατική ή γλωσσική μορφή, χωρίς ωστόσο να παραιτείται από τη μεταβίβαση, τις ασυνείδητες διεργασίες ή τη μοναδικότητα της ψυχικής πραγματικότητας.

